E L Ő T E R J E S Z T É S

**Szombathely Megyei Jogú Város Közgyűlése Szociális és Lakás Bizottságának 2020. szeptember 23-i ülésére**

**Tájékoztató a Gothard – kastély „Modern Városok Program” keretében történő állagmegóvásáról**

 A „Modern Városok Program” keretében Magyarország Kormánya és Szombathely Megyei Jogú Város Önkormányzata közötti együttműködési megállapodás végrehajtásával összefüggő feladatokról szóló 1936/2015 (XII.12.) Korm. határozat 4. pontjában a Kormány arról döntött, hogy: „támogatja a Gothard-kastély felújítására és új funkciókkal történő hasznosítására irányuló önkormányzati tervet.”

A kastély tulajdonosa Szombathely Megyei Jogú Város Önkormányzata. Az 1696-ban épült, Hauszmann Alajos által 1880-ban átépített épület műemléki védelem alatt áll. A Szombathely, Béke tér 1/A. szám alatti lakóingatlanban 13 db bérlakás található. A lakások nagyságát, komfortfokozatát az alábbi táblázat mutatja be:

|  |  |  |  |
| --- | --- | --- | --- |
| **cím** | **komfort-fokozat** | **lakás nagysága (m2)** | **szobák száma** |
| **fszt. 1.** | komfortnélküli | 50,00 | 1 |
| **fszt. 2.** | komfortnélküli | 50,00 | 1 |
| **fszt. 9.** | komfortnélküli | 80,00 | 2 |
| **első emelet 3.** | komfortnélküli | 76,00 | 2 |
|  **első emelet 4.** | komfortnélküli | 47,00 | 1 |
| **első emelet 5.** | komfortnélküli | 50,00 | 1 |
| **első emelet 7.** | félkomfortos | 80,00 | 2 |
| **első emelet 8.** | komfortnélküli | 50,00 | 1 |
| **fszt. 11.** | komfortos | 50,00 | 1 |
| **fszt. 12.** | komfortos | 49,00 | 1 |
| **első emelet 14.** | komfortos | 50,00 | 1 |
| **első emelet 15.** | félkomfortos | 49,00 | 1 |
| **első emelet 13.** | komfortos | 50,00 | 1 |

A döntést követően az épületben lakó 9 család elhelyezéséről cserelakás biztosításával gondoskodott az Önkormányzat, a SZOVA NZrt. közreműködésével.

Az önkormányzat és a Miniszterelnökség között 2017. december 22. napján kötött támogatói okirat 94,5 millió forintot biztosított a Gothard-kastély fejlesztési projekt előkészítő tevékenységeire (engedélyes és kiviteli tervek, részletes megvalósíthatósági tanulmány, előzetes kiállítási forgatókönyv, műemléki kutatások, közbeszerzés). A fejlesztés elsődleges célja, az egykori Gothard-kastély rehabilitációja, az önfenntartást lehetővé tevő turisztikai, látogatóközponti-rendezvényi funkciók feltételrendszerének kiépítése. Az elkészült dokumentáció alapján a projekt költségigénye a korábban készült előzetes koncepcióban becsült bruttó 1,8 milliárd forint összköltséget jóval meghaladta, 2.718.633.582 Ft+ÁFA becsült költséget állapított meg. A költségnövekedést a műszaki és szakmai tartalom pontosítása mellett az építőipari árak emelkedése okozta.

Szombathely Megyei jogú Város Közgyűlése által a 316/2018.(XII.10.) Kgy. sz. határozattal jóváhagyott megvalósíthatósági tanulmány alapján a város 2018. december 17. napján, majd 2019. március 22. napján támogatási igénnyel fordult Gyopáros Alpár kormánybiztos úrhoz az előkészítési többletköltség ügyében. Dr. Bényi Krisztina helyettes államtitkár asszony 2019. július 25-én a „Modern Városok Program” 2019 - 2020. évi keret kimerüléséről tájékoztatott.

2020. február 18-i, Dr. Bényi Krisztinának és Dr. Hende Csabának megküldött levelében Dr. Nemény András polgármester úr kérte, hogy – mások mellett - engedélyezzék a fel nem használt 76 530 000 Ft átcsoportosítását a Vásárcsarnok TOP projekt megvalósítására. A Miniszterelnökség részéről a szakpolitikai felelős 2020. március 26-i nemleges véleménye alapján helyettes államtitkár asszony az átcsoportosítást 2020. április 3-i levelében nem támogatta.

2020. április 16-án újabb levéllel fordult Polgármester Úr helyettes Államtitkár Asszonyhoz, amelyben kérte a fel nem használt összeg átcsoportosítását a Schrammel-életmű elhelyezésének helyet biztosító Éva-malom további felújítására. 2020. május 19-i dátumú válaszlevelében Kormánybiztos Úr jelezte: a fel nem használt előleget nincs lehetőség más projektre átcsoportosítani, de – szintén szakpolitikai felelős állásfoglalása alapján - a Gothard-kastéllyal kapcsolatban elképzelhetőnek látja, hogy a fel nem használt összegből az épület átfogó állagmegóvása megvalósuljon.

Ezen állásfoglalás, illetve a Közgyűlés 97/2020. (VI.25.) Kgy. számú határozata alapján kérelmeztük, hogy a fel nem használt 76,53 millió Ft-ot a Gothard-kastély állagmegóvására fordíthassuk. Gyopáros Alpár válasza egyértelművé tette, hogy ehhez szükséges a projekt lezárása az összeg visszafizetésével, majd a Modern Városok Program Bizottságához beterjesztett új előterjesztés elfogadását követően új támogatási szerződéssel kapjuk vissza az összeget.

Az MVP Bizottsági előterjesztés megalapozásához felkértük a SZOVA NZrt-t arra, hogy állítson össze egy állagmegóvási programot ebben a nagyságrendben. A szakvélemény – mely az előterjesztés mellékletét képezi – az alábbiakat nevezi meg:

1. Tetőhéjazat és lécezés cseréje.

2. Tetőszerkezet helyenkénti javítása kiváltással.

3. Bádogozás javítása, pótlása.

4. Kör alakú torony bádog fedésének cseréje.

5. Bejárat feletti erkély állagmegóvása.

6. Parketta felbontása a földszinten.

7. Függőleges csatornák csapadékvíz elvezetésének javítása.

Az épület villany-, víz és szennyvíz közművel rendelkezik, a hálózatok azonban elöregedtek, felújítást igényelnek. A gázhálózat nincs kiépítve az ingatlanban. Javasolom, hogy a meglévő közművek felújításának költségigényét, továbbá a gázhálózat kiépítésének lehetőségét és költségét a SZOVA Nonprofit Zrt vizsgálja meg és erről szóló tájékoztatóját terjessze a Bizottság elé.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjék.

**Szombathely, 2020. szeptember 17.**

 **/: Dr. Czeglédy Csaba sk:/**

 a Bizottság elnöke

**HATÁROZATI JAVASLAT**

**…/2020 (IX.23.) SzLB. sz. határozat**

A Szociális és Lakás Bizottság a „Modern Városok Program” keretében a Gothard–kastély felújítására fel nem használt támogatásnak állagmegóvásra történő fordításáról szóló tájékoztatót megtárgyalta, azt elfogadta. A Bizottság felkéri a SZOVA Nonprofit Zrt-t, hogy az épület meglévő közművei felújításának és szükségszerű bővítésének költségigényét, továbbá a gázhálózat kiépítésének lehetőségét és költségét vizsgálja meg és az erről szóló tájékoztatót terjessze a Bizottság elé.

**Felelős:** Dr. Czeglédy Csaba, a Szociális és Lakás Bizottság elnöke

/a végrehajtásért:

 Szentkirályi Bernadett, a Lakás Iroda vezetője/

**Határidő:** a Bizottság 2020. december havi ülése